
METODICKÝ MATERIÁL NA TÉMU: SYNDRÓM VYHORENIA V PROFESIÍ UČITEĽA
Cieľová skupina: učitelia škôl
1. Motivácia – brainstorming
„Predstavte si, že učiteľ príde ráno do školy a už pred prvou hodinou má pocit úplného vyčerpania. Čo všetko môže byť príčinou?“
Odpovede zapisujeme na tabuľu.
Môžu sa objaviť napríklad:
· vysoký počet žiakov,
· administratíva,
· veľké množstvo príprav a opravovania,
· konflikty so žiakmi,
· konflikty s rodičmi,
· nedostatok času,
· vysoké nároky vedenia,
· nedostatok podpory,
· nejasné pracovné úlohy,
· problémy v kolektíve,
· emocionálna záťaž,
· nedostatok oddychu.
„Nie každé vyčerpanie znamená vyhorenie. Dôležité je, keď sa pracovný stres stáva chronickým a človek postupne stráca energiu, odstupuje od práce a klesá jeho pocit profesionálnej účinnosti.“ (Maslach, C., & Leiter, M. P., 2016). 

2. Krátky odborný výklad
Čo je syndróm vyhorenia?
Syndróm vyhorenia možno vysvetliť ako dôsledok dlhodobého pôsobenia pracovného stresu. Podľa Maslach a Leitera ide o komplexný fenomén, ktorý nemožno redukovať iba na obyčajnú únavu. Významnú úlohu zohráva aj vzťah človeka k práci a pracovné prostredie. 
Tri základné dimenzie
1. Emocionálne vyčerpanie
Učiteľ má pocit, že už nemá dostatok energie na ďalšiu prácu.

Príklady:
· „Som stále unavený.“
· „Už nemám energiu na ďalšiu hodinu.“
· „Aj bežné pracovné úlohy ma vyčerpávajú.“
2. Cynizmus/depersonalizácia
Objavuje sa psychický odstup od práce, žiakov alebo kolegov.
Príklady:
· strata pôvodného nadšenia,
· podráždenosť,
· negatívny pohľad na žiakov,
· pocit „je mi to už jedno“.
3. Znížený pocit profesionálnej účinnosti
Človek začína pochybovať o tom, či svoju prácu zvláda dobre.
Príklady:
· „Už nie som dobrý učiteľ.“
· „Moja práca nemá význam.“
· „Nevidím výsledky svojej práce.“
Tieto tri oblasti vychádzajú z dlhodobo používaného modelu vyhorenia, ktorý je v odbornej literatúre spojený najmä s prácou Maslachovej, Schaufeliho a Leitera (Maslach, C.,et al., 2001). 

3. Rizikové faktory v učiteľskej profesii
Pracovné požiadavky → spotrebúvajú energiu
Pracovné zdroje → pomáhajú zvládať záťaž
Medzi pracovné požiadavky môžu patriť:
· vysoká pracovná záťaž,
· časový tlak,
· administratíva,
· emocionálne náročné situácie,
· konflikty,
· problémové správanie žiakov,
· nejasnosť alebo konflikt pracovných rolí.

Medzi pracovné zdroje patria napríklad:
· podpora kolegov,
· podpora vedenia,
· jasné pracovné kompetencie,
· možnosť rozhodovať o svojej práci,
· dobrá tímová spolupráca,
· pracovná spokojnosť,
· možnosti profesijného rozvoja (Mijakoski, D., et al.,2022).

4. Prípadová štúdia
Prípadová štúdia – „Pani učiteľka Martina“
Martina pracuje ako učiteľka na základnej škole už 12 rokov. V poslednom období má pocit, že jej pracovný deň nekončí odchodom zo školy. Po vyučovaní opravuje písomky, pripravuje materiály a vybavuje administratívu.
Často zostáva v škole dlhšie a časť práce dokončuje doma. Začína byť podráždená voči žiakom aj kolegom. To, čo ju kedysi na učení bavilo, ju už veľmi neteší. Má pocit, že jej práca nemá dostatočný výsledok a že od nej všetci očakávajú viac, než dokáže zvládnuť.
Úlohy pre skupiny
1. Aké rizikové faktory vidíte v prípade Martiny?
2. Aké prejavy vyčerpania sa objavujú?
3. Ktoré prejavy môžu súvisieť s tromi dimenziami vyhorenia?
4. Čo môže Martina urobiť sama?
5. Čo by mohlo urobiť vedenie školy alebo pracovný kolektív?
6. Ktoré opatrenie by bolo možné zaviesť okamžite?

5. Prevencia syndrómu vyhorenia
Individuálna úroveň
· plánovanie pracovného času,
· stanovovanie hraníc medzi prácou a osobným životom,
· pravidelný oddych,
· dostatok spánku,
· pohybová aktivita,
· relaxačné techniky,
· rozvoj schopnosti povedať „nie“ pri nadmernej záťaži,
· využívanie sociálnej podpory,
· supervízia alebo odborná konzultácia,
· sebareflexia a sledovanie vlastných signálov vyčerpania (Li, J., Xue, E., & He, Y. 2023).

Organizačná úroveň
· primerané rozdelenie pracovných úloh,
· jasné kompetencie,
· podpora zo strany vedenia,
· dobrá komunikácia v kolektíve,
· tímová spolupráca,
· obmedzovanie zbytočnej administratívnej záťaže,
· možnosti profesijného rozvoja,
· dostupnosť psychologickej alebo supervíznej podpory.
Systematický prehľad 88 štúdií intervenčných programov pre učiteľov ukázal, že rôzne psychologické programy môžu mať pozitívny vplyv na stres, well-being a profesionálne vyhorenie. Zároveň však autori upozorňujú na značnú rôznorodosť programov a na potrebu kvalitnejších výskumov a prakticky realizovateľných intervencií.
6. Sebareflexívna aktivita – „Môj plán prevencie“
Účastník dostane papier rozdelený na štyri časti:
	Čo ma vyčerpáva?
	Čo viem ovplyvniť?
	Aký zdroj podpory mám?
	Čo urobím tento týždeň?

	napr. administratíva
	organizácia času
	kolega/kolegyňa
	vyhradím si čas bez práce


Úloha:
„Vyberte si jednu oblasť, ktorú môžete reálne zmeniť alebo ovplyvniť v najbližšom týždni.“
Cieľom nie je vytvárať diagnózu, ale podporiť sebareflexiu a preventívne správanie (Daniel, J., & Sarmany Schuller, I., 2000).

Spracovala 08.07.2026 
Mgr. Miroslava Adamová 
Psychologička

